殷德泰

殷德泰，阿哈覺羅氏，字仲孚，號秋濤，內務府鑲黃旗人，繙譯鄉試中式舉人，道光六年丙戌科繙譯會試中式進士，由禮部員外郎，補授浙江道御史「殷德泰，阿哈覺羅氏，字仲孚，號秋濤，內務府廂黃旗人，道光丙戌科繙譯進士，由禮部員外郎，補授浙江道御史」，《國朝御史題名》

 履歷 
 道光十二年，兵部職方司主事《欽定中樞政考續纂》官銜[道光十二年刻本]
 道光十八年，戶部署司庫顏料庫員外郎「諭內閣。奕經等奏。遵旨查明銀庫多放兵餉。請將經手之員。交部嚴議。並稽查銀庫御史德福等。自請交議各一摺。庫貯出納。國帑攸關。無論何項。總當逐一詳兌。以昭慎重。員外郎文枚。平兌正白旗兵餉。致有浮多。非尋常疏忽可比。著交部嚴加議處。郎中宗室國盛。員外郎福興。署司庫顏料庫員外郎殷德泰。未能詳慎查覈。俱著交部照例議處。奕經。奕顥 。未能先事覺察。著交都察院吏部分別議處。德福。成觀宣。監放未能察出。亦屬疏忽。著交部議處」，《宣宗成皇帝實錄》卷之三百十三道光十八年八月二十四日癸巳
 道光二十一年，浙江道御史「浙江道御史殷德泰奏。竊維兵旅之事。惟靜可以制動。亦有守而後能為。我國家文修武備。率皆勁旅。豈小醜跳梁。敢攖天討。乃自夷風不靖。未能殲絕醜類。非其猖獗而難𠞰滅也。誠以彼有以窺我之虛實。我轉無以測彼之出沒。其故何哉。沿海一帶。率多利涉之人。非蜑戶。即漁人。乘潮馭浪。日事風濤。此其人小利自驅。招之即至。為我用則成水勇。為夷用則為漢奸。夷易辨而奸難識。此所以透漏消息。資助盜糧。接濟火藥。比比皆是。況又有鹽梟煙匪。羅致其中。而欲盡絕根株。誠非易易。竊謂與其朝閩夕粵。疲敝我師。使千萬帑金。盡歸虛糜。何若集虛縻之費。佐錢糧之需。使沿海一帶。招集漁戶。團練水勇。編隊設伍。以固海防。俾其各贍衣食。各護桑梓。誰肯背室家以為夷用也。而又課其勤惰。敢勇者與以獎勵。是海疆多一水勇。即𠸄夷少一漢奸。則夷不戢而自退矣。不然。我出彼竄。我勞彼逸。未見其獲益耳。不第此也。即如四川兩湖。固皆率土之民。然巴夷教匪。未必盡靜。今使弁兵離次。僕僕於閩浙東粵之間。儻有不虞。將何以禦侮耶。相應請旨飭下沿海各省。編查漁戶。以禁偷漏。覈計庫貯。以增軍糧。庶硝磺粱穀無私出之途。而佃漁悉成勁旅矣。諭軍機大臣等。寄諭沿海各省將軍督撫。御史殷德泰奏、請招集漁戶。團練水勇一摺。據稱各省沿海一帶。率多蜑戶漁人。若能招集使為我用。是海疆多一水勇。即逆夷少一漢奸等語。此輩漁戶人等。習處海濱。良莠不一。其安分者固可藉資禦侮。而桀驁者亦恐別滋事端。該御史請編隊設伍。課其勤惰。與以獎勵之處。是否可行。即著體察情形。妥議具奏」。《籌辦夷務始末》道光朝卷三十五二十一年九月辛酉「丁酉。山東巡撫托渾布奏、竊臣承准軍機大臣字寄。奉上諭。御史殷德泰奏、請招集漁戶。團練水勇一摺。此等漁戶人等。習處海濱。良莠不一。其安分者。固藉資禦侮。而桀驁者亦恐別滋事端。該御史請編隊設伍。課其勤惰。與以獎勵之處。是否可行。即著體察情形。妥議具奏。欽此。伏思沿海漁人。類多驍健。此時籌備𠞰攻逆夷。借資其力。或令防堵口岸。或令駕駛漁筏小舟。巡探洋面。遇夷船寄碇。黑夜乘間為焚燒之計。此輩生長海濱。慣習風濤。自較陸路兵勇。甚為得用。惟招募既多。良莠不齊。誠難免無桀驁滋事之人。現在登郡所雇水勇。臣遴委文武員弁。分起管領。按日給發口糧。訓練稽查。其有海上技勇精捷者。別加優賞。稍不安分者。勸導責懲。隨時約束。並慮其坐食口糧。日久養成驕惰之習。將來撤散。無以營生。別滋事端。定為分班輪操。其未經輪操之日。仍令於沿海捕魚傭趁。使之不廢其業。雖未編隊設伍。既經官為統領。則稽查有責。勸懲有章。即與有隊伍之兵丁無異。似不必別立科條。轉滋窒礙。惟是沿海煙戶較稠。以漁為業者。實繁有徒。官雇水勇。限於經費。勢難悉數招徠。查該漁戶等、多居海島。臣前於籌防各島時。已將島民戶口。委員分晰編查。責成地方官。擇各島樸誠曉事之耆民。立為社長。以內地保甲之法。行之於海島。使島民出入動作。官得按籍稽查。並將同仇共憤之義。摘敘簡明告示。使之徧相勸諭。以鼓其忠勇之氣。而消其從逆之謀似於收羅水勇。杜絕漢奸之外。又多一查察之法。行之較為簡易。硃批。依議妥為之」，《籌辦夷務始末》道光朝卷三十八二十一年十月丁酉。
 道光二十四年，革職「己卯。諭內閣。前因查庫御史銀庫司員罰賠庫項。於限內及展限後。陸續全完。降旨交軍機處存記。每屆限時奏明請旨。茲據開單呈覽。所有歷任查庫御史。已革刑部侍郎黃爵滋 。著以員外郎用。已革頭等侍衛那瑪善。已革太常寺少卿成觀宣。均著以主事用。已革降調鴻臚寺少卿孫日萱。已革降調御史殷德泰。均仍著革職。歷任銀庫司員。已革江蘇松江府通判薩克慎。著以九品筆帖式用。已革員外郎富通。著以七品筆帖式用。已革降調三庫檔房主事奎弻。仍著革職」，《宣宗成皇帝實錄》卷之四百十一道光二十四年十一月十六日
註釋

Category:繙譯舉人
Category:清朝兵部主事
Category:清朝戶部員外郎
Category:清朝禮部員外郎
Category:清朝浙江道監察御史
Category:内务府镶黄旗人
Category:阿哈覺羅氏